P r e d k l a d a c i a   s p r á v a

Správu o stave ochrany práce a o činnosti orgánov štátnej správy v oblasti inšpekcie práce za rok 2003 na rokovanie vlády Slovenskej republiky predkladá Ministerstvo práce, sociálnych vecí a rodiny Slovenskej republiky podľa § 4 ods. 1 písm. n) zákona č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z. a bodu B.3. uznesenia vlády Slovenskej republiky č. 475 z 11. júna 2003. Správa v prílohe obsahuje informácie rezortov hospodárstva, zdravotníctva, obrany a vnútra o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce, ktoré pripravujú ich orgány dozoru v oblasti bezpečnosti a ochrany zdravia pri práci v rozsahu svojej pôsobnosti. 
Správa obsahuje poznatky orgánov inšpekcie práce a dozorných orgánov v oblasti bezpečnosti a ochrany zdravia zamestnancov pri práci, ktoré získali pri plnení svojich úloh v roku 2003 v oblasti ochrany práce, zlepšovania pracovných podmienok a osobitne ochrany života a zdravia zamestnancov.
Správa neobsahuje poznatky z výkonu dozorných orgánov ministerstva spravodlivosti, financií a dopravy, pôšt a telekomunikácií. Podľa bodov B.6., B.7. a B.8. uznesenia vlády Slovenskej republiky č. 475 z 11. júna 2003 má byť do 31. decembra 2004 zabezpečené vykonávanie štátneho dozoru nad bezpečnosťou a ochranou zdravia pri práci pri výkone štátnej služby príslušníkov Zboru väzenskej a justičnej stráže, príslušníkov Železničnej polície a colníkov. Zabezpečenie výkonu tohto dozoru podľa § 137 zákona č. 370/1997 Z. z., § 138 zákona č. 73/1998 Z. z. a § 130 zákona č. 200/1998 Z. z. je potrebné riešiť perspektívne, a to so zreteľom na zabezpečovanie inšpekcie práce podľa Protokolu z roku 1995 k Dohovoru  Medzinárodnej organizácie práce č. 81/1947. Efektívne a hospodárne vykonávanie tohto dozoru možno predovšetkým zabezpečiť všeobecným inšpekčným systémom prostredníctvom miestne príslušných inšpektorátov práce podľa zákona č. 95/2000 Z. z. tak, ako to prednostne predpokladá Medzinárodná organizácia práce.
 Správa nemá vplyv na štátny rozpočet, rozpočty obcí ani na rozpočty vyšších územných celkov, nemá finančný ani environmentálny vplyv, ani vplyv na zamestnanosť.
 Výkon inšpekcie práce i štátneho dozoru v oblasti bezpečnosti a ochrany zdravia pri práci má kladný vplyv na dodržiavanie práva a je nástrojom na vynucovanie práva. Pozitívne ovplyvňuje celkovú sociálnu situáciu a zníženie nárokov na verejné zdroje, ktoré sú potrebné na reparáciu negatívnych následkov spojených s nevhodnými pracovnými podmienkami, s pracovnými úrazmi, chorobami z povolania a inými poškodeniami zdravia z práce u zamestnancov prípadne aj osôb, ktorým zamestnanci zabezpečujú výživu. Rovnako má pozitívny vplyv na podnikovú ekonomiku.
Správa bola predložená ma medzirezortné pripomienkové konanie, uplatnené pripomienky boli vyhodnotené a zapracované do správy. Správa bola zaslaná na rokovanie Rady hospodárskej a sociálnej dohody Slovenskej republiky ako informatívny materiál.